DA Den Europæiske Unions Tidende CE 78/337

(2004/C 78 E/0355)

SKRIFTLIG FORESPØRGSEL P-4008/03

af Fernando Fernández Martín (PPE-DE) til Kommissionen

(22. december 2003)

Om: Powerline Communications Systems

Den hastige udvikling på kommunikationsområdet i de seneste år har bevirket, at der forskes mere intensivt i, hvordan der kan sikres en rationel organisering af radiospektret med henblik på en optimal udnyttelse af dette. Jævnsides hermed har flere udbydere ønsket at udnytte mulighederne i de såkaldte Powerline Communications Systems (PLC), hvormed det er muligt at benytte de eksisterende elfor-syning snet til transmission af andre signaler. Imidlertid er dette system ikke uden ulemper, især i form af forstyrrende signaler, som skaber interferens for andre brugere af radiospektret, især på kortbølgefrekvensen, sådan som det er tilfældet i mange EU-lande.

Er Kommissionen orienteret om, at PLC-systemerne kan medføre uønskede konsekvenser i form af uønsket interferens og stråling?

Hvilke forebyggende foranstaltninger kan træffe eller vil Kommissionen træffe for at hindre udsendelse af sådanne signaler, som skaber interferens og forurener radiospektret?

Svar afgivet på Kommissionens vegne af Erkki Liikanen

(26. januar 2004)

Alle net, der anvender kobberkabler, hvad enten de anvender telefonkabler som (Asymmetric Digital Subscriber Line — ADSL, Very-High-Data-Rate Digital Subscriber Line — VDSL), teledistributionsnet, specielle kabler (Local Area Networks — LAN) eller el-kabler (Power Line Communications — PLC) er kilde til elektromagnetiske forstyrrelser, hvis niveau afhænger af mange faktorer. Markedsandelen er en vigtig faktor, selv om tekniske faktorer som kabellængde, signalstyrkeniveau samt placering af radiomodtagere også afgør, om der fremkommer interferens.

Alle sådanne net skal overholde bestemmelserne i direktiv 89/336/EØF (1), i medfør af hvilke de ikke må frembringe kraftigere elektromagnetiske forstyrrelser, end at radio- og telekommunikationsapparater samt andre apparater kan fungere i overensstemmelse med deres formål. Kommissionen gav med henblik på at sikre en ensartet anvendelse af dette direktiv i 2001 Den Europæiske Standardiseringsorganisation (ETSI) og Den Europæiske Komité for Elektronisk Standardisering (Cenelec) til opgave at udarbejde en standard omfattende elektromagnetiske emissions- og immunitetskarakteristika for telekommunikationsnetværk, herunder også PLC.

Da denne opgave er meget kompleks, har standarderne endnu ikke kunnet færdiggøres. I modsætning til det millionstore antal af ADSL- og LAN-forbindelser, der anvendes i EU findes der i øjeblikket kun omkring 6 000 PLC-linjer, der anvender en række forskellige teknologier og som stadig forbedres.

EU må i forbindelse med udviklingen af en standard passe på ikke at kvæle innovation. Kommissionen er selvfølgelig klar over radiobrugernes ængstelse i forbindelse med den virkning, denne specifikke teknologi har og forstår deres krav om absolut og ubetinget beskyttelse af radiotjenester, der anvender kortbølgebåndene. Sådan ængstelse ses i forbindelse med mange andre teknologier. Elektromagnetisk kompatibilitet drejer sig om at finde den rette balance mellem de forskellige interesser: på den ene side set visse operatørers interesse i at konkurrere med andre telekommunikationsoperatører i lokalsløjfen og derigennem give forbrugerne en reel valgmulighed for så vidst angår bredbåndstelekommunikations-tjenester og på den anden side radiobrugernes interesse i at kunne modtage signaler selv under de værst tænkelige forhold.

Eftersom de teknologier, der bruges til PLC stadig er under udvikling og udbredelsen af denne teknologi stadig er i en begyndelsesfase er det for tidligt at drage endelige konklusioner omkring denne problematik. EU's myndigheder bør tillade, og tillader, udviklingen af netværk under forbehold af, at operatørerne undgår interferens, hvor denne opstår. I Spaniens tilfælde har myndighederne givet licens til et antal net. I licensbetingelserne kræves, at der findes en løsning på interferensproblemer, hvor disse opstår. En sådan holdning er fuldstændig i overensstemmelse med direktiv 89/336/EØF og vil give mulighed for en mere kvalificeret debat om standarder.

Kommissionen overvejer at vedtage en henstilling, der vil gøre det muligt for EU at behandle dette emne på en afbalanceret og oplyst måde.

(1) Rådets direktiv 89/336/EØF af 3. maj 1989 om indbyrdes tilnærmelse af medlemsstaternes lovgivning om elektromagnetisk kompatibilitet, EFT L 139 af 23.5.1989.